《登凌霄台》
清代·谢震

中夜清兴发，探幽散尘悃。本与青山邻，况兹良朋绻。

褰裳蹑危梯，侧身陟层巘。苔滑露下深，天高云去远。

俯首眺南溟，浪阔鱼龙偃。万古长鸿濛，凭谁问混沌。

松风飒然至，众窍相往返。平野驱波涛，群山奔蜒蜿。

震眩不可留，爽籁吹下坂。携手歌归来，柴门月色晚。

作者简介：（1765—1804）福建侯官人，原名在震，字甸男。乾隆五十四年举人。官顺昌学教谕。精《三礼》，尤笃学嗜古，史传百家，篆隶金石，无不通晓。足迹遍及河洛关陇荆益之间，周览古今用兵形势，有用世之志。有《礼案》、《四书小笺》、《四圣年谱》等。